Na osnovu člana 4. stav (2) Zakona o javnim nabavkama ("Službeni glasnik BiH", br. 39/14 i 59/22) i člana 17. Zakona o Vijeću ministara Bosne i Hercegovine ("Službeni glasnik BiH", br. 30/03, 42/03, 81/06, 76/07, 81/07, 94/07 i 24/08) Vijeće ministara Bosne i Hercegovine na 42. sjednici održanoj 12. marta 2024.godine, donijelo je

**PRAVILNIK**
**O PROVOĐENJU ZAJEDNIČKE NABAVKE, CENTRALIZOVANE NABAVKE I USPOSTAVLJANJU CENTRALNOG NABAVNOG ORGANA**

**Član 1.**

**(Predmet Pravilnika)**

(1) Ovim pravilnikom se uređuju način i uslovi provođenja zajedničke nabavke za dva ili više ugovornih organa, centralizovane nabavke, te uslovi za uspostavu centralnog nabavnog organa za potrebe više ugovornih organa.

(2) Ovim pravilnikom se vrši usklađivanje s odredbama Direktive 2014/24/EU Evropskog parlamenta i Vijeća od 26. februara 2014. o javnim nabavkama i o stavljanju izvan snage Direktive 2004/18/EZ, Direktive 2014/25/EU Europskog parlamenta i Vijeća od 26. februara 2014. o nabavkama subjekata koji djeluju u sektoru vodoprivrede, energetskom i saobraćajnom sektoru te sektoru poštanskih usluga i stavljanju izvan snage Direktive 2004/17/EZ.

(3) Navođenje odredbi direktiva iz stava (2) ovog člana vrši se isključivo u svrhu praćenja i informisanja o preuzimanju pravne stečevine EU u zakonodavstvo Bosne i Hercegovine.

**Član 2.**

**(Zajednička nabavka i centralizovana nabavka)**

(1) Zajednička nabavka je način povremenog zajedničkog provođenja postupka javne nabavke dva ili više ugovornih organa, za jedan ili više predmeta nabavke, gdje svaki ugovorni organ obuhvaćen sporazumom potpisuje ugovor o javnoj nabavci i/ili okvirni sporazum, za svoj pripadajući dio.

(2) Centralizovana nabavka predstavlja aktivnosti koje se kontinuirano provode u jednom od sljedećih oblika:

a) nabavka roba ili usluga za potrebe ugovornih organa,

b) dodjela ugovora ili okvirnih sporazuma za radove, robe ili usluge za potrebe ugovornih organa.

(3) Centralizovana nabavka se provodi za predmete nabavke koji su kontinuirana zajednička potreba više ugovornih organa.

(4) Svaki član zajedničke nabavke i centralizovane nabavke odgovoran je za provođenje aktivnosti za zaključenje pojedinačnog ugovora u slučaju zaključenog okvirnog sporazuma sa više ponuđača iz člana 32. stav (5) tačka b) Zakona o javnim nabavkama („Službeni glasnik BiH“, br. 39/14 i 59/22) (u daljnjem tekstu: Zakon).

(5) U postupku zajedničke nabavke ili centralizovane nabavke, predmet nabavke se treba dijeliti na lotove gdje je to moguće. U slučaju da se predmet nabavke ne dijeli na lotove, u obavještenju o nabavci navodi se osnovni razlog za takvu odluku.

(6) U provođenju postupka zajedničke nabavke i centralizovane nabavke primjenjuju se postupci nabavke definisani u POGLAVLJU I. i V. DRUGOG DIJELA Zakona.

**Član 3.**

**(Uslovi za provođenje zajedničke nabavke)**

(1) Zajednička nabavka se provodi na osnovu sporazuma dva ili više ugovornih organa u kojem utvrđuju međusobna prava i obaveze.

(2) Sporazum iz stava (1) ovog člana minimalno sadrži sljedeće:

a) ugovorne organe koji su članovi zajedničke nabavke,

b) člana zajedničke nabavke koji provodi postupak zajedničke nabavke (u daljnjem tekstu: Provoditelj zajedničke nabavke),

c) način formiranja komisije za nabavku,

d)predmet zajedničke nabavke (jedan ili više), vrsta postupka i okvirni datum pokretanja postupka.

**Član 4.**

**(Obaveze članova zajedničke nabavke )**

(1) Provoditelj zajedničke nabavke obavezan je da:

a) prikuplja i objedinjava potrebe za predmet zajedničke nabavke (jedan ili više),

b) objavljuje zajedničku nabavku u svom planu nabavki,

c) provodi prethodnu provjeru tržišta,

d) provodi postupak javne nabavke,

e) na svojoj web stranici objavljuje odluku o dodjeli ugovora, odnosno odluku o poništenju, u skladu sa članom 70. stav (6) Zakona,

f) nakon sticanja uslova za zaključivanje ugovora, zaključuje ugovor, odnosno okvirni sporazum na ukupnu vrijednost zajedničke nabavke, sa pripadajućim vrijednostima za svakog člana zajedničke nabavke,

g) objavljuje obavještenje o dodjeli ugovora koji je zaključio ili obavještenje o poništenju postupka javne nabavke u skladu sa članom 36. Zakona, odnosno dostavlja izvještaj o postupku javne nabavke u skladu sa članom 75. Zakona,

h) Objavljuje osnovne elemente ugovora/okvirnog sporazuma koji je zaključio, kao i sve izmjene ugovora/okvirnog sporazuma do kojih dođe u toku realizacije ugovora u skladu sa članom 75. stav (2) Zakona.

(2) Svaki član zajedničke nabavke:

a) obavezan je da dostavlja potrebe za predmet zajedničke nabavke (jedan ili više) na način kako zahtijeva Provoditelj zajedničke nabavke,

b) obavezan je da dostavlja sve potrebne informacije i dokumente koji mogu biti neophodni za potrebe provođenja zajedničke nabavke prije i u toku trajanja postupka zajedničke nabavke,

c) zaključuje pojedinačne ugovore na osnovu ugovora, odnosno okvirnog sporazuma koji je zaključio Provoditelj zajedničke nabavke,

d) obavezan je da objavljuje osnovne elemente ugovora iz tačke c) ovog člana, kao i sve izmjene do kojih dođe u toku realizacije pojedinačnog ugovora u skladu sa članom 75. stav (2) Zakona,

e) odgovoran je za realizaciju pojedinačnog ugovora.

**Član 5.**
**(Uspostavljanje centralnog nabavnog organa)**

(1) Centralni nabavni organ je nezavisan ugovorni organ ili organ u sastavu drugog ugovornog organa koji provodi centralizovane nabavke za potrebe više ugovornih organa istog nivoa vlasti u Bosni i Hercegovini.

(2) Izuzetno od odredbe stava (1) ovog člana, centralni nabavni organ se može uspostaviti za potrebe više ugovornih organa sa različitih nivoa vlasti kada je takvo uspostavljanje opravdano iz ekonomskih ili tehničkih ili drugih razloga uz prethodnu saglasnost nadležnih organa drugih nivoa vlasti u Bosni i Hercegovini.

(3) Centralni nabavni organ ima osigurane kadrovske, tehničke i finansijske resurse, te obavlja zadatke koji su mu povjereni na osnovu akta o uspostavljanju.

(4) Akt o uspostavljanju centralnog nabavnog organa obavezno sadrži:

a) listu svih ugovornih organa za koje centralni nabavni organ provodi postupak javne nabavke,

b) način dopune i/ili izmjene liste ugovornih organa za koje centralni nabavni organ provodi postupak javne nabavke,

c) listu predmeta nabavke koji će se nabavljati putem centralnog nabavnog organa, kao i načine dopune i/ili izmjene liste predmeta nabavke,

d) ovlaštenja centralnog nabavnog organa,

e) obaveze centralnog nabavnog organa i ugovornih organa za koje centralni nabavni organ provodi postupke javne nabavke,

f) postupanja u fazi realizacije ugovora,

g) druga pitanja koja su u vezi sa radom i postupanjem centralnog nabavnog organa.

**Član 6.**

**(Informacioni sistem za centralizovane nabavke)**

(1) Agencija za javne nabavke Bosne i Hercegovine uspostavlja i upravlja informacionim sistemom za centralizovane nabavke (u daljnjem tekstu: ISCN).

(2) ISCN je integrisan sa portalom javnih nabavki.

(3) Centralni nabavni organ i ugovorni organ za čije potrebe se vrši centralizovana nabavka su dužni koristiti ISCN.

**Član 7.**
**(Nadležnost centralnog nabavnog organa)**

Centralni nabavni organ nadležan je da:

a) predlaže izmjenu i/ili dopunu liste ugovornih organa donosiocu akta o uspostavljanju,

b) predlaže izmjenu i/ili dopunu liste predmeta nabavki koji se nabavljaju putem centralnog nabavnog organa donosiocu akta o uspostavljanju,

c) utvrđuje dinamiku pokretanja postupaka javne nabavke, definiše rokove za iskazivanje potreba, prikuplja i objedinjuje iskazane potrebe za nabavku putem ISCN,

d) određuje vrste postupka javne nabavke na osnovu iskazanih potreba,

e) priprema tenderske dokumentacije i ostale potrebne dokumentacije,

f) provodi prethodnu provjeru tržišta,

f) provodi postupak javne nabavke,

g) potpisuje ugovor, odnosno okvirni sporazum na ukupnu vrijednost centralizovane nabavke, sa pripadajućim vrijednostima za ugovorne organe za koje provodi postupak,

h) analizira podatke iz informacionog sistema za centralizovane nabavke (ISCN),

i) analizira efekte o centralizovanim nabavkama,

j) obavlja i druge nadležnosti koje su definisane aktom o uspostavljanju.

**Član 8.**

**(Obaveze centralnog nabavnog organa)**

U izvršavanju svojih nadležnosti, centralni nabavni organ:

a) Agenciji za javne nabavke Bosne i Hercegovine dostavlja akt o uspostavljanju u svrhu sticanja statusa centralnog nabavnog organa u portalu javnih nabavki i pristupa ISCN-u u skladu sa članom 6. ovog pravilnika,

b) vrši unos, izmjene i dopune liste ugovornih organa za čije potrebe se vrši centralizovana nabavka,

c) putem ISCN upućuje zahtjev za iskazivanje potreba prema ugovornim organima za čije potrebe se vrši centralizovana nabavka sa naznakom roka za dostavljanje potreba za nabavkom,

d) postupa u skladu sa iskazanim zahtjevima i potrebama zaprimljenim od ugovornih organa za čije potrebe se vrši centralizovana nabavka,

e) objavljuje centralizovanu nabavku u svom planu nabavki na portalu e-Nabavke,

f) provodi postupak javne nabavke,

g) objavljuje odluku o izboru najpovoljnijeg ponuđača ili odluku o poništenju postupka nabavke na svojoj internet stranici u skladu sa članom 70. Zakona,

h) nakon sticanja uslova za zaključivanje ugovora, zaključuje ugovor, odnosno okvirni sporazum na ukupnu vrijednost centralizovane nabavke, sa pripadajućim vrijednostima za svakog ugovornog organa za čije potrebe se vrši centralizovana nabavka,

i) objavljuje obavještenje o dodjeli ugovora koji je zaključio ili obavještenje o poništenju postupka javne nabavke u skladu sa članom 36. Zakona, odnosno dostavlja izvještaj o postupku javne nabavke u skladu sa članom 75. Zakona,

j) objavljuje osnovne elemente ugovora/okvirnog sporazuma koji je zaključio, kao i sve izmjene ugovora/okvirnog sporazuma u skladu sa članom 75. stav (2) Zakona,

k) u ISCN unosi podatke o zaključenom ugovoru/okvirnom sporazumu,

l) ugovornom organu blagovremeno dostavlja zaključeni ugovor/okvirni sporazum iz tačke g) ovog stava za potrebe zaključenja pojedinačnog ugovora,

m) prati stepen izvršenja ugovora/okvirnog sporazuma koji je zaključio, te pojedinačnog ugovora na osnovu podataka unesenih u ISCN od strane ugovornih organa,

n) prikuplja potrebne informacije od ugovornog organa u svrhu izvršenja svojih nadležnosti,

o) dostavlja izvještaj o analizi efekata centralizovanih nabavki svom osnivaču jednom godišnje ili po zahtjevu osnivača i isti objavljuje na svojoj internet stranici,

p) na zahtjev Agencije za javne nabavke Bosne i Hercegovine dostavlja potrebne informacije o centralizovanim nabavkama u svrhu unapređenja sistema javnih nabavki.

**Član 9.
(Obaveze ugovornih organa za koje centralni nabavni organ provodi postupke nabavke)**

Obaveze ugovornog organa su:

a) u definisanom roku iskazuje svoje potrebe za centralizovanom nabavkom putem ISCN,

b) po potrebi učestvuje u pripremi tehničkih specifikacija,

c) na osnovu zaključenog ugovora/okvirnog sporazuma, zaključuje pojedinačni ugovor u okviru svog pripadajućeg dijela,

d)objavljuje godišnje obavještenje o dodjeli pojedinačnih ugovora na portalu javnih nabavki,

e)objavljuje osnovne elemente pojedinačnih ugovora koje je zaključio, kao i sve izmjene pojedinačnih ugovora u skladu sa članom 75. stav (2) Zakona,

f) u ISCN kontinuirano unosi podatke o realizaciji svakog pojedinačnog ugovora,

g) na zahtjev centralnog nabavnog organa dostavlja sve potrebne informacije.

**Član 10.**

**(Prelazne i završne odredbe)**

(1) Postupci javne nabavke započeti prije početka primjene ovog pravilnika, okončat će se na osnovu odredbi Pravilnika o zajedničkoj nabavci i centralnom nabavnom organu („Službeni glasnik BiH“, broj 55/15).

(2) Početkom primjene ovog pravilnika prestaje da važi Pravilnik o zajedničkoj nabavci i centralnom nabavnom organu („Službeni glasnik BiH“, broj 55/15).

**Član 11.**

**(Stupanje na snagu)**

Ovaj Pravilnik stupa na snagu osmog dana od dana objavljivanja u "Službenom glasniku BiH".

 VM broj 63/24 Predsjedavajuća
 12. marta 2024.godine Vijeća ministara BiH
Sarajevo **Borjana Krišto**